आज जब आँखें मूँद उन गीतों को याद करने की कोशिश कर रहा हूँ तो सबसे पहले फिल्म घरौंदा में गुलज़ार का लिखा वो गीत याद आ रहा है दो दीवाने शहर में रात को और दोपहर में, आबोदाना ढूँढते हैं इक आशियाना ढूँढते हैं.. नए नीड़ की कल्पनाओं को भूपे्द्र की आवाज़ के पंख मिल गए थे उस गीत को। सो आज भी वो नग्मा हृदय के पास ही फड़फड़ाता रहता है। तनिक पीछे चलूँ तो फिल्म नौकरी के लिए किशोर दा का गाया वो नग्मा छोटा सा घर होगा बादलों की छाँव में, आशा दीवाने मन में बाँसुरी बजाए याद आता है जिसे रेडिओ पर हम बारहा सुनते थे। और हाँ जग्गू दा का वो नग्मा तो छूट ही रहा था जिसे उन्होंने चित्रा जी के साथ फिल्म साथ साथ में गाया था ये तेरा घर वो मेरा घर किसी को देखना हो गर तो पहले आ के माँग ले तेरी नज़र मेरी नज़र। कितने प्यारे गीत थे ये सब जो पर्दे के चरित्रों के साथ हमें भी कुछ पल के लिए ही सही उन्हीं ख़्वाबों में गोते लगाने का मौका दे देते थे।